《送内兄曹二还湘潭亲舍 其二》
明代·孙继皋

岁晏尔何适，情亲泪满裳。片云山下舍，孤剑橐中装。

风急洞庭白，月明关路苍。泽兰如可采，为寄说行藏。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。